L'Alcalde Sagredo anuncia que Paterna ha sigut declarada Ciutat de la Ciència i la Innovació
17/04/2019

# L'Alcalde Sagredo anuncia que Paterna ha sigut declarada Ciutat de la Ciència i la Innovació

[![L'Alcalde Sagredo anuncia que Paterna ha sigut declarada Ciutat de la Ciència i la Innovació](/images/noticias/2019/04/pacto-local-empresas-gr.jpg)](/images/noticias/2019/04/pacto-local-empresas-gr.jpg)

17.04.2019

El Govern d'Espanya ha atorgat aquesta distinció a la localitat per la seua promoció de la innovació empresarial

L'Ajuntament de Paterna ha rebut la distinció de Ciutat de la Ciència i la Innovació que atorga el Ministeri de Ciència, Innovació i Universitats a aquelles localitats que destaquen i sobreïxen pel seu suport a la innovació en els seus territoris.   
  
Així ho ha anunciat hui l'Alcalde del municipi i president de l'associació Paterna Ciutat d'Empreses, Juan Antonio Sagredo, qui ha destacat la importància d'aquest reconeixement “que situa a Paterna a l'avantguarda en matèria d'innovació empresarial, reconeixent l'alt potencial científic, tecnològic i innovador de les seues institucions i empreses”.  
  
La distinció, que es concedeix per un període de tres anys, té com a objectiu reconéixer i promoure la innovació als ajuntaments, en línia amb l'Estratègia Espanyola de Ciència i Tecnologia i d'Innovació, i amb el programa europeu Horitzó 2020.  
  
En aqueix sentit, el primer edil ha assenyalat que “aquest reconeixement és també un pas més en l'Estratègia de Desenvolupament Local promoguda per l'Ajuntament per a crear en el nostre territori un entorn econòmic, social i acadèmic favorable que facilite l'emprenedoria i la I+D+i, fomentant el desenvolupament de la innovació social com a eix de l'increment del benestar social i la qualitat de vida dels paterners i paterneres”.  
  
A més, la distinció suposa que Paterna forma ja part de la Xarxa Innpulso, un fòrum de contacte format per 72 ciutats i que té per objectiu definir les polítiques locals innovadores i potenciar els projectes d'entitats locals.  
  
Quant als avantatges de formar part d'aquesta xarxa, l'Alcalde ha posat de manifest que “pertànyer a aquesta Xarxa ens permetrà dur a terme projectes col·laboratius entre municipis, a més de posicionar-nos com un municipi prioritari a l'hora d'acollir instal·lacions científiques i tecnològiques o per a la celebració de congressos, seminaris i altres esdeveniments”.  
  
Finalment, el primer edil ha agraït el suport rebut per part d'agents socials i empresarials “des del primer moment hem comptat amb el suport de centenars d'entitats, empreses i institucions d'àmbit local autonòmic i estatal, que sens dubte ha afermat la nostra candidatura, permetent obtindre aquest esperat reconeixement”. ha conclòs.